<classify> RAIS Paul Kagame wa Rwanda amewasili nchini jana kwa ziara ya kikazi ya siku mbili kwa mwaliko wa Rais John Magufuli.Rais Kagame aliwasili kwenye Uwanja wa Ndege wa Kimataifa wa Julius Nyerere JNIA jana saa 9:30 alasiri kwa ndege ya Serikali ya Rwanda yenye namba EI-LSN na kupokewa na Waziri wa Mambo ya Nje na Ushirikiano wa Afrika Mashariki, Profesa Palamagamba Kabudi.Pamoja na vikosi vya Jeshi la Ulinzi la Wananchi wa Tanzania JWTZ kushiriki katika mapokezi hayo kwa kiongozi huyo wa Rwanda, pia vikundi vya ngoma za asili vilitoa burudani mbele ya Rais Kagame ikiwa ni ishara ya kumpokea na kumkaribisha nchini.Baadhi ya viongozi wa vikosi vya ulinzi na usalama wa Tanzania na Rwanda walikuwepo uwanjani hapo, pamoja na viongozi wa chama na serikali ambao ni Mwenyekiti wa Chama Cha Mapinduzi Mkoa wa Dar es Salaam, Kate Kamba, Mkuu wa Wilaya ya Ilala, Sophia Mjema na Mkuu wa Wilaya ya Kinondoni, Daniel Chongolo.Rais Kagame alifanya mazungumzo mafupi na Profesa Kabudi katika chumba cha wageni maalumu VIP uwanjani hapo kabla ya msafara wake kuelekea Ikulu kukutana na mwenyeji wake, Rais Magufuli.Taarifa ya awali ya Kitengo cha Mawasiliano cha Wizara ya Mambo ya Nje na Ushirikiano wa Afrika Mashariki ilieleza kuwa atafanya mazungumzo na Rais Magufuli kuhusu uhusiano na ushirikiano baina ya nchi hizo mbili na masuala mbalimbali yanayohusu Jumuiya ya Afrika Mashariki EAC. Rais Kagame ambaye ni Mwenyekiti wa EAC, anatarajiwa kuondoka nchini leo asubuhi.  <topic>: kitaifa 